
Опімегѕуѓеё бо узК1 іт. $у. Кетепза ОсһгуағКіедо 


В периода 21-23 април 2016 г. в Софийския университет Св. Климент Охридски 
се проведоха Тринадесетите международни славистични четения на тема Мул- 
тикултурализъм и многоезичие, които осъществиха поредната среща на научни 
школи, изследователски интереси и интерпретативни гледни точки в областта на 
славистичната наука!. В рамките на конференцията се организира и юбилейна на- 
учна сесия Морфология, синтаксис, прагматика в чест на 75-годишнината на проф. 
дфн Руселина Ницолова. 

Международният научен форум на Факултета по славянски филологии въз- 
никва като инициатива на катедрите по славянски литератури и славянско езикозна- 
ние през 1992 Г. и в последвалите години постепенно прерасна в един от най-пред- 
ставителните международни научни форуми както за факултета, така и в страната. 
Славистичната проблематика изгради основата на динамичен диалог с други об- 
ласти на научното знание и практиката. И през тази година четенията предложиха 
тема, чиято актуалност доведе в залите на университета голям брой участници 
с разностранни научни интереси. Така и това издание на научния форум продължи 
традицията да поставя във фокуса проблематики, предизвикващи научния интерес 
на широк кръг специалисти слависти. Тематичната хронология на форума е пока- 
зателна за тази тенденция. Първите славистични четения през 1992 г. са посветени 
на 170-тата годишнина от издаването на първата научна граматика на старобъл- 
гарския език Іпѕііѓиѓіопеѕ Ппдиае ѕЇауісае Файес! уеѓегіѕ... (1822) от Йозеф Добров- 


ски, а проведените в периода 1994-2014 г. научни конференции поставят следните 


1 Конференцията бе финансирана от Фонд Научни изследвания на СУ Св. Климент Охридски. 

научни теми: Общност и многообразие на славянските езици (1994), Лингвистика 
и поетика (1996), Медиите и езикът (1998), Актуални проблеми на славистиката 
и нейната история (2000), Славистиката през ХХІ век. Традиции и очаквания (2002), 
Славистика и общество (2004), Славяните и Европа (2006), Славяните и техните 
контакти (2008), Истина, мистификация, лъжа в славянските езици, литератури 
и култури (2010), Време и история в славянските езици, литератури и култури 
(2012), Движение и пространство в славянските езици, литератури и култури (2014). 

Освен научните сесии, форумът включва и редица събития като премиери 
на сборници с доклади и книги, кръгли маси, срещи със значими имена в науката 
и културата на славянските страни. Селектираните доклади регулярно се публикуват 
в сборника на конференцията, който от Единадесетите славистични четения през 
2012, г. вече става двутомен. 

През последните четири издания на форума се наблюдава рязко покачване 
на интереса от страна на чуждестранните слависти, което се превръща в постоянна 
тенденция, доказателство за което са и проведените през април тази година Трина- 
десети славистични четения. Освен традиционните гости от Полша, Чехия, Сло- 
вакия, Русия, се отчита засиленото присъствие на сръбската, хърватската и украин- 
ската научна мисъл, а в последния форум за първи път участваха и гости от Босна 
и Херцеговина и Гърция. Показател за разрастването на престижа на славистичната 
конференция е участието на учени от Турция, САЩ, Германия, Франция, Италия, 
Япония, Беларус, Румъния, Албания, Словения, Черна гора. Традиционно в послед- 
ните години е сътрудничеството с учените от Македония. 

Избраната тема на Тринадесетите славистични четения конкретизираше 
основната проблематика в пет подтеми, които оформиха основните секции: Свое 
и чуждо в историята на славянските езици, Езикът като ядро на националното 
в славянските култури, Културна другост и различие, Националната литература 
в мултикултурния свят и Литературната миграция. В рамките на работната прог- 
рама бяха формирани четиринадесет специализирани секции по проблемите на 
езика и чуждоезиковото преподаване. Докладите от областта на литературознанието, 
фолклористиката, културологията, социологията и етнологията бяха организирани 
в двадесет и две секции, с оглед на зададените от подтемите проблематики и пред- 
ложените от участниците научни тези. 

В работата на конференцията взеха участие общо сто седемдесет и пет учени 
от България, Сърбия, Хърватия, Черна гора, Босна и Херцеговина, Чехия, Словакия, 
Полша, Украйна, Русия, Беларус, Македония, Гърция, Италия, Испания, а в органи- 


зираната в рамките на научния форум юбилейна конференция в чест на проф. д.ф.н. 

Руселина Ницолова - шестдесет учени от България, Германия, Италия, Русия, Канада 
и Сърбия. Българските участници представиха всички водещи научни институции: 
Софийски университет Св. Климент Охридски, Пловдивски университет Паисий Хи- 
лендарски, Великотърновски университет Св. св. Кирил и Методий, Югозападен уни- 
верситет Неофит Рилски, Шуменски университет Епископ Константин Преславски, 
Институт по български език, Институт по литература, Институт по балканистика 
и Институт по етнология и фолклористика на Българска академия на науките. Чуж- 
дестранната славистика бе представена от пет национални академии на науките и от 
четиридесет и три университета и института. Освен учени от водещи научни институ- 
ции от България и чужбина, с доклади се включиха тридесет и четирима докторанти, 


магистри и студенти, за част от които това беше първо участие на научен форум. 


Тринадесетите славистични четения бяха открити от Декана на Факултета по 
славянски филологии доц. д-р Бойко Пенчев. От името на ректорското ръководство 
на университета участниците във форума бяха поздравени от заместник-ректора на 
Софийския университет проф. д-р Ренета Божанкова. 

В рамките на пленарното заседание председателят на Международния комитет 
на славистите проф. Бошко Сувайджич от Университета в Белград представи в док- 
лада си Књижевна тематика ХУ! Међународног конгреса слависта у Београду 2018 
године основните тематични области на предстоящия международен славистичен 
конгрес в Белград. В заседанието участие взеха проф. Максим Стаменов от Института 
за български език при БАН с доклад на тема Някои особености на културната специ- 
фика на традиционното многоезичие и мултикултурализъм в България, проф. Сава 
Дамянов от Университета в Нови Сад с доклада Да ли постоји (национална) књижев- 
ност?, а проф. Найда Иванова от Софийския университет предложи на вниманието 
на аудиторията темата Поли- и монолингвизъм при формирането и функционирането 
на славянобългарския и славяносръбския книжовноезиков тип от последните десе- 
тилетия на ХУШ до средата на ХІХ в. 

Работата на конференцията продължи и в следващите два дни. Изложените 
тези предложиха интересни гледни точки, провокираха дискусии и същевременно 
очертаха актуални тенденции в националните научни дискурси. Обговорени бяха 
националните специфики на славянските езикови идиоми от гледна точка на гра- 
матиката, словобразуването и прагматиката. Тенденциите в съвременния език бяха 
положени в полето на междуезиковия диалог и обгледани през призмата на соци- 


олингвистиката и етнолингвистиката. 

Литературните явления в славянските страни бяха разисквани през оптиката 
на културните идентичностностни конструкции, имагологичните представи за дру- 
гия в исторически план и съвремието, а мултикултурният град се оформи като обо- 
собен интерпретационен фокус. Представените реферати изследваха националните 
литератури в контекста на междулитературната диалогичност, както и в контекста 
на глобализацията на съвременната култура. Особено голям интерес бе проявен към 
проблематиката на литературната миграция, която привлече значителен брой изсле- 
дователи. За пореден път форумът се доказа и като научно събитие, демонстриращо 
традиционно силно представяне на научните области на фолклористиката и палео- 
славистиката. 

В работната програма на конференцията беше включена кръгла маса на тема 
Превод и многоезичие, посветена на бо-годишнината от рождението на проф. дфн Ис- 
кра Ликоманова. Съпътстващо форума събитие бе и премиерата на Кратък словашко- 


български финансов речник с автори Величко Панайотов и Диана Иванова. 


Тринадесетите славистични четения отново се превърнаха в арена на кон- 
структивен диалоги обмен на научна информация, гледни точки и изследователски 
практики между българските и чуждестранните слависти и потвърдиха значимостта 


на форума в живота на съвременната славистична наука. 

